ILINK วางเป้ารายได้ปี 61 โต 10% รอลุ้นผลประมูลงาน 3 โครงการมูลค่าเกือบ 5 พันลบ.
ILINK วางเป้ารายได้ปี 61 โต 10% หลังตุนแบ็กล็อกแน่น 3.3 พันลบ. พร้อมรอลุ้นผลประมูลงาน 3 โครงการมูลค่าเกือบ 5 พันลบ. โดยคาดว่าจะรู้ผลชัดเจนในไตรมาส 1-2/61
23 พ.ย. 2560

นายณัฐนัย อนันตรัมพร กรรมการ บริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK เปิดเผยว่า บริษัทตั้งเป้ารายได้ในปี 61 เติบโต 10% และมีกำไรดีกว่าปีนี้ เนื่องจากมีการทยอยรับรู้รายได้ราว 20-30% จากทั้งหมดมีที่งานรอรับรู้รายได้ (Backlog) ราว 3.3 พันล้านบาท
ขณะที่บริษัทเข้าประมูลงานโครงการวางสายเคเบิลใต้น้ำที่เกาะเต่ามูลค่าราว 1.7 พันล้านบาท และเกาะสมุยมูลค่าราว 2.1 พันล้านบาท รวมทั้งการเข้าร่วมประมูลโครงการสมาร์ทกริดในพัทยามูลค่าราว 900 ล้านบาท มูลค่ารวมกว่า 4.7 พันล้านบาท โดยทั้ง 3 โครงการคาดว่าจะรู้ผลชัดเจนในไตรมาส 1-2/61
ทั้งนี้ คาดว่ายอดขายสายส่งและสายสัญญาณต่างๆ ในปีหน้าจะเติบโตราว 5-7% อีกทั้งบริษัทยังจะรับรู้รายได้ตามผลประกอบการของ บริษัท อินเตอร์ลิ้งค์ เทเลคอม จำกัด (มหาชน) หรือ ITEL ที่บริษัทถือหุ้นอยู่ 60% เข้ามาด้วย โดยปัจจุบัน ITEL มี Backlog อยู่ราว 3.1 พันล้านบาท ขณะที่ธุรกิจเทเลคอมน่าจะยังมีอัตราการเติบโตสูง
โดยปัจจุบัน บริษัทมีสัดส่วนรายได้มาจากการนำเข้าและจัดจำหน่ายอุปกรณ์สื่อสารและสายส่งสัญญาณ (Trading) 55-60%, งานด้านวิศวกรรม 20-25%, และอื่น ๆ 25-30%
สำหรับผลประกอบการในปี 60 บริษัทคาดว่าจะมีรายได้ตามเป้าหมาย 3.5 พันล้านบาท แต่กำไรอาจจะต่ำกว่าหรือใกล้เคียงปีก่อนที่มีกำไรราว 221 ล้านบาท เนื่องจากในช่วงต้นปีมีค่าใช้จ่ายพิเศษราว 35 ล้านบาท อีกทั้งบริษัทลดสัดส่วนการถือหุ้นใน ITEL เหลือ 60% จากเดิมเคยสัดส่วน 100% ส่งผลให้การรับรู้รายได้จาก ITEL ลดลงด้วย
นอกจากนี้ บริษัทมีแผนจะนำบริษัท อินเตอร์ลิงค์ เพาเวอร์ แอนด์ เอ็นเนอร์ยี่ จำกัด เข้าจดทะเบียนในตลาดหลักทรัพย์ในปี 62-63 โดยจะเป็นการระดมทุนเพื่อใช้ในธุรกิจระบบรางและธุรกิจบริหารพลังงาน